Το επίσημο λογότυπο της Ορχήστρας των Χρωμάτων.
Η **Ορχήστρα των Χρωμάτων** ιδρύθηκε το 1989 από τον Μάνο Χατζιδάκι.

Ο Μάνος Χατζιδάκις την ίδρυσε οραματιζόμενος ένα επίλεκτο μουσικό σύνολο, το οποίο θα παρουσίαζε πρωτότυπα προγράμματα. Η πρώτη συναυλία δόθηκε στις 23 Νοεμβρίου του 1989 στο θέατρο "Παλλάς". Το 1994 η Ορχήστρα επανιδρύθηκε ως ορχήστρα επιχορηγούμενη από το Υπουργείο Πολιτισμού.

Δραστηριότητα
-------------

Κάθε χρόνο διοργανώνει η ορχήστρα το διαγωνισμό διεύθυνσης ορχήστρας και σύνθεσης με την επωνυμία: Διεθνής Διαγωνισμός Δημήτρης Μητρόπουλος που αποτελεί πόλο έλξης για νέους μαέστρους και συνθέτες από όλον τον κόσμο.

Το ρεπερτόριο της Ορχήστρας των Χρωμάτων κινείται έξω από τυποποιημένα πρότυπα, αναδεικνύει άγνωστα έργα του 20ού αιώνα ή νέες οπτικές γωνίες για παλαιότερες και όχι απαραίτητα γνωστές συνθέσεις του κλασικού ρεπερτορίου. Δίνει ιδιαίτερη βαρύτητα στην παρουσίαση έργων Ελλήνων συνθετών. Επίσης αναθέτει έργα σε σύγχρονους συνθέτες.

Στο πρόγραμμά της περιλαμβάνει τους παρακάτω κύκλους συναυλιών:  
 
Κύκλος Ελληνική Μουσική,  
 
Κύκλος Μουσική και Κινηματογράφος,  
 
Κύκλος Μουσική και Λογοτεχνία,  
 
Συνθέτες του 20ου αιώνα.

Οικονομικά Προβλήματα
---------------------

Στις 14 Απριλίου 2008 ο πρόεδρος της ορχήστρας, Γιώργος Στεφανάκης υπέβαλε μέσω της στήλης «Σημειωματάριο» της εφημερίδας "Καθημερινή" την παραίτησή του, διαμαρτυρόμενος για τα χρόνια οικονομικά προβλήματα που απέκτησε η ορχήστρα με ευθύνη της πολιτείας. Αν και βάσει του N.2273/94 το Υπουργείο Πολιτισμού οφείλει να καλύπτει τα λειτουργικά έξοδα της ορχήστρας, ο καλλιτεχνικός Διευθυντής της Ορχήστρας των Χρωμάτων Γιώργος Κουρουπός ισχυρίζεται ότι το πρόβλημα προκύπτει επειδή δεν εγγράφεται το σύνολο της επιχορήγησης στον τακτικό προϋπολογισμό του ΥΠΠΟ. Σύμφωνα με τα λεγόμενά του, λόγω αυτής της κατάστασης, οι μουσικοί της ορχήστρας έχουν μείνει μεταξύ του 2006 και του 2008 δύο φορές απλήρωτοι για χρονικό διάστημα άνω των οκτώ μηνών. Το 2009 ακυρώθηκε ο, ως τότε καθιερωμένος, κύκλος εκδηλώσεων "Μουσική και Κινηματογράφος" λόγω περικοπών στην ετήσια επιχορήγηση του ΥΠΠΟ. Σύμφωνα με τον πρόεδρό της, η ορχήστρα βρίσκεται στο δίλημμα να μειώσει είτε τον αριθμό των μουσικών της, είτε τα προγράμματα που διεξάγει. Στις 22 Οκτωβρίου 2010 το νεοιδρυθέν σωματείο της ορχήστρας δημιούργησε ένα ιστολόγιο για να αναζητηθεί η στήριξη του κοινού, καθώς αυτή τη φορά οι μουσικοί είχαν μείνει για εφτά μήνες απλήρωτοι.

Στις 6 Ιουνίου 2011 παραιτήθηκε ο μαέστρος της ορχήστρας Μίλτος Λογιάδης δηλώνοντας ότι: «*Δεν ξανασηκώνω τα χέρια μου να διευθύνω, όταν ο μουσικός από κάτω είναι απλήρωτος. Ο Μάνος Χατζιδάκις δεν θα το ανεχόταν ποτέ αυτό για την Ορχήστρα που δημιούργησε*» και υποστηρίζοντας ότι το ΥΠΠΟΤ παράνομα μηδένισε την επιχορήγηση για το 2011. Στις 27/7/2010 είχε ήδη παραιτηθεί ο καλλιτεχνικός διευθυντής της Ορχήστρας Γιώργος Κουρουπός.  Στις 27/5/2014 ο μαέστρος Μιχάλης Οικονόμου ανέλαβε καλλιτεχνικός διευθυντής, διοριζόμενος από τον Υπουργό Πολιτισμού Πάνο Παναγιωτόπουλο.

Αρχιμουσικοί
------------

* Μάνος Χατζιδάκις (1989-1993)
* Μίλτος Λογιάδης (1994-2011)

Συνοπτικό βιογραφικό: Ο Μίλτος Λογιάδης γεννήθηκε στην Αθήνα. Σπούδασε στη Μουσική Ακαδημία του Μονάχου παίρνοντας διπλώματα διεύθυνσης χορωδίας και ορχήστρας καθώς και δίπλωμα Meisterklasse. Το 1992 επιστρέφει στην Ελλάδα για να διευθύνει την Ορχήστρα των Χρωμάτων στην οποία εργάζεται ως μόνιμος μαέστρος μέχρι σήμερα .
Εκτός από την Ορχήστρα των Χρωμάτων έχει διευθύνει ορχήστρες όπως την Ορχήστρα της Βαυαρικής Ραδιοφωνίας, την Βασιλική Φιλαρμονική Ορχήστρα του Λονδίνου, την Ορχήστρα της Όπερας του Αμβούργου, την Ορχήστρα της Βασιλικής Όπερας της Δανίας κ.α. 
Είναι καθηγητής στο Τμήμα Μουσικών Σπουδών του Ιονίου Πανεπιστημίου στο μάθημα της Διεύθυνσης Ορχήστρας.

Παραπομπές Άρθρου
-----------------

1. ↑  Ελένη Μπίστικα. "«Εβδομάδα των Παθών» για την Ορχήστρα των Χρωμάτων του Μάνου Χατζιδάκι και η παραίτηση - βόμβα του συνιδρυτού και προέδρου της κ. Γιώργου Στεφανάκη...", *Καθημερινή*, 22 Απριλίου 2008. ( Αρχειοθετήθηκε 2012-02-14 στο Wayback Machine.)
2. ↑  Γιώργος Κουρουπός, "Δεν δεχόμαστε το συναισθηματικό επιχείρημα!", συνέντευξη στον Πάρι Κωνσταντινίδη, *Highlights*, τεύχος 33, Μάρτιος-Απρίλιος 2008, σ.128-131
3. ↑  Μανώλης Πιμπλής, "Ορχήστρα των Χρωμάτων: «Κλειστόν λόγω έλλειψης χρημάτων»", *TA NEA*, 30 Μαρτίου 2009. ( Αρχειοθετήθηκε 2009-07-01 στο Wayback Machine.)
4. ↑  "Στήριξη της Ορχήστρας των Χρωμάτων" ( Αρχειοθετήθηκε 2011-02-09 στο Wayback Machine.)
5. ↑  Ίσμα Μ. Τουλάτου, "Χωρίς αρχιμουσικό η Ορχήστρα των Χρωμάτων", "ΤΟ ΒΗΜΑ", 6 Ιουνίου 2011, ()
6. ↑  "Εκτός Χρωμάτων ο Γιώργος Κουρουπός", "ΤΟ ΒΗΜΑ", 27 Ιουλίου 2010 ()

Εξωτερικοί Σύνδεσμοι
--------------------

* Επίσημη Ιστοσελίδα
* Ιστοσελίδα των Μουσικών της Ορχήστρας

### Ψηφιακό αρχείο ΕΡΤ

* Παρασκήνιο, Ορχήστρα των χρωμάτων 20 χρόνια (Αρχείο ντοκιμαντέρ της ΕΡΤ)